"Սա էապես տարբերվում է այն հարաբերությունների ծավալներից, որոնք ունենք եվրոպական այլ երկրների հետ, բայց համոզված եմ, ասաց Հայաստանի նախագահը, որ ակտիվ աշխատանքի դեպքում 2-3 տարում ի վիճակի ենք գրանցել լուրջ փոփոխություններ։ Գերմանիան Եվրոպայի ամենակազմակերպված, հզոր երկիրն է, եւ մենք չափազանց շահագրգռված ենք այս երկրի հետ ունենալ խորացված, լայն կապեր։ Աշնանը Գերմանիայում կկայանա բիզնես-ֆորում, կփորձենք առավել ակտիվ լինել մշակութային կապերի զարգացման գործում։ Հարգելի՛ հայրենակիցներ, ասաց Ռոբերտ Քոչարյանը, այս հարաբերությունների մերձեցման, զարգացման գործում պարտավոր եք Ձեր ներդրումն ունենալ։ Ավելի ակտիվ են աշխատում այն երկրների հետ, ում ճանաչում են։ Համայնքի խնդիրներից մեկն է այնպես անել, որ մեզ` մեր ժողովրդին ճանաչեն իր մշակույթով, իր կեցվածքով, իր աշխատասիրությամբ։ Ձեր կենսագրությամբ դուք այս նպատակին ծառայում եք", - ասաց Ռոբերտ Քոչարյանը, շարունակելով` "քանի հավաքվել եք, ուրեմն հետաքրքրություն ունեք Հայաստանի հանդեպ"։ Բավական պատասխանատու ժամանակահատված է, ընտրությունները հիշատակելով որակեց նա` վստահեցնելով, որ ամեն ինչ անելու են, որ դրանք անցնեն ազատ, արդար, լիարժեքորեն համապատասխանեն եվրոպական չափանիշներին։ ՀՀ տնտեսական վիճակի մասին խոսելով նախագահն արձանագրեց, որ 2002-ին 12 տոկոսից ավել աճ է գրանցվել, արտահանման ծավալները մոտ 50 տոկոսի աճ են արձանագրել։